**ДО:**

**ПРЕДСЕДАТЕЛЯ НА**

**49-ТО НАРОДНО СЪБРАНИЕ**

**Г-Н РОСЕН ЖЕЛЯЗКОВ**

**УВАЖАЕМИ ГОСПОДИН ПРЕДСЕДАТЕЛ**,

         На основание чл. 153 от Конституцията на Република България внасяме проект на Закон за допълнение на Конституцията на Република България с мотиви към него.

         Моля, законопроектът да бъде представен за разглеждане и гласуване съгласно установения ред.

**ВНОСИТЕЛИ:**

**Р Е П У Б Л И К А   Б Ъ Л Г А Р И Я**

**НАРОДНО СЪБРАНИЕ**

***Проект!***

**З  А  К  О  Н**

**за допълнение на Конституцията на Република България**

(Обн. ДВ. бр.56 от 13 Юли 1991г., изм. ДВ. бр.85 от 26 Септември 2003г., изм. ДВ. бр.18 от 25 Февруари 2005г., изм. ДВ. бр.27 от 31 Март 2006г., изм. ДВ. бр.78 от 26 Септември 2006г., изм. ДВ. бр.12 от 6 Февруари 2007г., изм. и доп. ДВ. бр.100 от 18 Декември 2015г.)

**параграф единствен.** В чл. 6 се създава нова алинея 3 със следния текст:

 „**Със закон могат да се налагат ограничения за участие в обществения и стопанския живот в страната на лица, ръководили, участвали и подпомагали дейността на режим, който е признат за тоталитарен, престъпен или човеконенавистен, както и определени със закон свързани с тях лица.** “

**ВНОСИТЕЛИ:**

**МОТИВИ**

**към Закона за допълнение на Конституцията на Република България**

Мотивите, с които предлагаме тази промяна в Конституцията са:

1. В България никога не започна истинска раздяла с престъпния комунистически режим. Той беше обявен за такъв на думи, без никакви реални последствия, които да освободят българите от пипалата на миналото.  Когато един такъв режим не е разграден из основи, той притежава разрушителната сила на нелекуван тумор и неговите метастази прояждат тъканта на обществото.
2. Нужно е прекъсване на влиянието на мрежите на престъпния комунистически режим, които след 1989г. се пренесоха в обществото ни през  тайните и явни връзки на ДС и кадрите от висшите нива на БКП и ДКМС. Те, макар и формално разформировани, продължиха да се организират по руски образец и осъществиха бандитския преход и преразпределянето на националното богатство. В процеса през годините бяха включени и техните наследници образувайки “капиталистически” кланове в бизнеса и заемайки позиции в политиката и съдебната система. Това отреди последно място на България в Европа и нанесе тежки щети върху цялостното ѝ развитие. Туморът, който не беше отстранен доведе и до морален и ценностен упадък на цялата нация.
3. В последните две десетилетия неразградените комунистически и агентурни мрежи бяха проводникът на руските корупционни капитали и проникнаха навсякъде в ключовите области на държавата, саботирайки европейското ни развитие.  От служба на съветските си господари, тези хора преминаха директно към служба на нео-имперската доктрина на Путин и навредиха тежко на нашата репутация като съюзник в НАТО и ЕС.

С тези мотиви Ви призоваваме да приемете предложените законови текстове. Очевидно, сега има всички предпоставки това да се случи. Налице е конституционно мнозинство, което черпи своята легитимност от заявените от участниците в него позиции за евроатлантическо бъдеще на България. Такова бъдеще е невъзможно, ако начело на политическия и стопанския живот стоят представителите на тези постсъветски мрежи на влияние. Такова бъдеще е обречено, ако медийната среда се владее от такива хора.

Справедливост и правова държава не може да има, докато съдебната система не бъде освободена от контрола на тези среди.

**ВНОСИТЕЛИ:**